﻿ FACTORI STIMULATIVI/ BLOCANŢI AI INOVAŢIEI SOCIALE ÎN MEDIUL RURAL ROMÂNESC. STUDIU  DE CAZ: COMUNA BUGHEA DE SUS, JUD. ARGEŞ MIHNEA PREOTESI tudiul de faţă îşi propune o analiză a modului în care anumite contexte locale şi anumite moduri particulare de furnizare a S bunăstării acţionează în sensul blocării apariţiei şi dezvoltării unora sau altora dintre premisele ce facilitează inovaţia socială. Analiza se va focaliza pe mediul rural românesc, ipoteza de la care aceasta porneşte fiind aceea că acesta reprezintă, mai degrabă, un spaţiu defavorabil inovaţiei sociale şi, în unele cazuri, un spaţiu social favorabil dezvoltării unui tip special de inovaţie socială, pe care l-am numit „pseudoinovaţie socială”. Studiul de caz propus analizează o situaţie pe care am considerat-o relevantă pentru ilustrarea modului în care, prezenţa unei combinaţii de variabile contextuale se constituie în premise defavorabile inovaţiei sociale, însă facilitează comportamente de tipul „pseudoinovaţiei sociale”. Cuvinte-cheie: contexte locale de furnizare a bunăstării, constrângeri, oportunităţi, practici informale de câştig, pseudoinovaţie socială. INOVAŢIA SOCIALĂ Accepţiunea termenului de inovaţie socială utilizată în articolul de faţă reprezintă o sinteză a principalelor abordări teoretice asupra domeniului. Termenul este unul relativ nou, fiind introdus în circuitul ştiinţific abia în 1970, într-o lucrare a lui Taylor. Conform acestuia, inovaţia socială reprezintă un nou mod de a face lucrurile, în scopul explicit de a răspunde unei nevoi sociale (Taylor, 1970, apud. Cloutier, 2003). Autorul citat, analizând condiţiile apariţiei şi reuşitei unui proces de inovare socială, consideră cooperarea şi angajamentul actorilor implicaţi ca premise esenţiale ale reuşitei inovaţiei sociale Alţi autori, precum Chombart de Lauwe (1976, în Fontan, 1998, apud. Cloutier, 2003), consideră că inovaţia socială se manifestă nu doar ca un nou mod de rezolvare a problemelor, ci şi ca un răspuns la un ideal social. Aşadar, inovaţia socială există şi este orientată către atingerea unei situaţii sociale dorite, fără ca această situaţie să fie în mod necesar identificată ca una dificilă, care reclamă o soluţie imediată. Într-o sinteză a acestor abordări, inovaţia socială reprezintă introducerea a ceva nou şi folositor, în vederea valorificării sociale, în sensul rezolvării unor Adresa de contact a autorului: Mihnea Preotesi, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: mihneapre1@yahoo.com. CALITATEA VIEŢII, XX, nr. 1–2, 2009, p. 151–160 152 MIHNEA PREOTESI 2 nevoi şi interese sociale (The American Heritage Dictionary, Meriam-Webster online, UK, Peter Drucker, 2002). Câteva dintre premisele prezentate mai sus sunt importante pentru analiza propusă în lucrarea de faţă: – angajamentul actorilor sociali şi cooperarea dintre aceştia reprezintă premise de bază ale producerii inovaţiei sociale; – scopul inovaţiei sociale este ameliorarea unuia sau mai multor aspecte ale situaţiei sociale a unei colectivităţi, fie că acestea sunt identificate ca probleme sociale de către colectivitate, fie că situaţia către care se tinde este una considerată dezirabil a fi atinsă; – inovaţia socială răspunde unor nevoi şi interese sociale. Ceea ce îmi propun, în cele ce urmează, este ca, pornind de la condiţiile enunţate mai sus, să analizez ce factori şi prin ce mecanisme acţionează aceştia, în sensul blocării apariţiei şi dezvoltării unora sau altora dintre premisele ce facilitează inovaţia socială. Analiza se va focaliza pe mediul rural românesc, ipoteza de la care se porneşte fiind aceea că mediul rural românesc actual reprezintă, mai degrabă, un spaţiu defavorabil inovaţiei sociale şi, în unele cazuri, un spaţiu social favorabil dezvoltării unui tip special de inovaţie socială, pe care l-am numit pseudoinovaţie socială. Studiul de caz propus analizează o situaţie pe care am considerat-o relevantă pentru ilustrarea modului în care prezenţa unei combinaţii de variabile contextuale se pot constitui în premise defavorabile inovaţiei sociale, însă facilitează comportamente de tipul pseudoinovaţiei sociale. POSTCOMUNISMUL ÎN RURALUL ROMÂNESC. PREMISE FAVORABILE/ DEFAVORABILE INOVĂRII SOCIALE Răspunsul la provocările unui mediu economico-social în schimbare, în condiţii de incertitudine severă, generatoare de derută acţională şi axiologică, s-a materializat în adoptarea unor strategii de răspuns, fie active, fie pasive. Construcţia acestor strategii de răspuns a fost modelată atât de influenţa unor factori generali, precum creşterea insecurităţii economice, după 1989, cât şi prin acţiunea, în special în mediul rural, a unor factori contextuali, specifici, precum oportunităţile locale de câştig, fie ele legale, informale sau ilegale, corelat cu experienţa unor comportamente individuale şi colective de valorificare a acestor condiţii specifice. Aşadar, tema propusă spre analiză este revelarea mecanismelor sociale şi psihosociale prin care astfel de contexte particulare pot genera şi întreţine un anumit tip de cultură civică, care, la rândul ei, poate facilita sau bloca inovaţia socială. De asemenea, este propusă a fi analizată relaţia dintre anumite strategii individuale/ colective de răspuns la provocările mediului şi inovaţia socială. 3 FACTORI STIMULATIVI/ BLOCANŢI AI INOVAŢIEI SOCIALE ÎN MEDIUL RURAL 153 Schimbarea socială generează două tipuri de strategii de răspuns (Merton): – active: inovaţie; rebeliune; – pasive: ritualism; retragere. În ceea ce priveşte mediul rural românesc, tranziţia a generat ambele tipuri de strategii de răspuns: 1. Întoarcerea la tradiţie – strategie activă, pentru că implică acţiune, pasivă prin scopurile şi tipul de orientare pe care le propune. Întoarcerea la agricultura autarhică, de subzistenţă – o alegere a unui risc minim, dar cu şanse de dezvoltare la fel de reduse (Voicu, B., 2005, p. 113). Ca răspuns la o situaţie generatoare de incertitudine acţională şi axiologică, întoarcerea la tradiţie reprezintă un mecanism de absorbţie artificială a incertitudinii prin „investirea cu plus-valoare a soluţiilor cristalizate în experienţa colectivităţii şi demonstrate a fi satisfăcătoare (Zamfir, C., 1999, p. 357–358). Tradiţia reprezintă un răspuns pentru frica de a abandona rutina sigură în favoarea riscurilor asociate cu metodele neexperimentate (Nadel, apud. Zamfir, 1999, p. 358). Pe de altă parte, tradiţionalismul reprezintă o premisă nefavorabilă pentru inovaţia socială, fiind asociat, în plan individual şi colectiv, cu obişnuinţa, care reprezintă un factor blocant al inovaţiei sociale. 2. Inovaţia socială, realizată în afara regulilor acceptate social, prin mijloace ilegale sau imorale, reprezintă o strategie de adaptare activă, ce asigură supravieţuirea în plan individual, fără a asigura premisele dezvoltării şi este o frână în calea dezvoltării sociale. Acest tip de strategie activă se materializează în pseudoinovaţii sociale, reprezentând un factor blocant al inovaţiei sociale, mecanism ce acţionează, cu precădere, în anumite contexte particulare. Contextul va fi operaţionalizat pe următoarele dimensiuni: – constrângeri ale mediului, defavorizante inovaţiei sociale – operaţionalizate prin lipsa unor resurse comunitare, precum încrederea interpersonală, dar şi, pe de altă parte, prin prezenţa unor elemente ce susţin prevalenţa unei culturi civice dependente; – oportunităţi ale mediului favorizante pseudoinovaţiei sociale – modele de acţiune şi de interacţiune personal-instituţională, aflate la graniţa şi dincolo de graniţa legalităţii, ca practici validate prin experienţe individuale şi comunitare, ilustrând prezenţa unor elemente proprii unei culturi civice parohiale. Aşadar, studiul de caz îşi propune să valideze empiric ipotezele propuse, prezentând o comunitate pe care am considerat-o relevantă pentru tema în cauză, Analiza datelor de interviu se va focaliza asupra câtorva aspecte importante, între care: – nivelul scăzut al încrederii interpersonale şi nivelul scăzut al potenţialului de inovaţie socială, la nivel comunitar; – contextul local, favorabil unor activităţi (pseudo)infracţionale şi experienţa unor asemenea practici, ca premise ale blocării inovaţiei sociale; – aplicarea la nivel local a unor modele viciate de interacţiune cu instituţiile statului, fie prin evitarea relaţiilor cu acestea şi întărirea unor circuite paralele de rezolvare a problemelor în afara sistemului, fie prin personalizarea relaţiilor cu instituţiile, prin apelul la relaţii utile, ca premise ale dezvoltării unui comportament pseudoinovativ. 154 MIHNEA PREOTESI 4 Studiul de caz prezintă o situaţie în care sunt prezente ambele tipuri de răspuns la schimbarea socială, în formele amintite, ce reprezintă premise ale blocării inovaţiei sociale, pe de o parte – precum întoarcerea la agricultura tradiţională, de subzistenţă –, dar şi un cadru ce facilitează dezvoltarea unor comportamente de tipul pseudoinovaţiei sociale, pe de altă parte. Ipoteza de bază de la care porneşte analiza propusă este aceea că alegerea uneia sau alteia dintre cele două tipuri de strategii amintite depinde, în mare măsură, de gradul în care anumite contexte particulare favorizează sau nu existenţa unor oportunităţi/ practici informale/ ilegale de câştig. Cazul avut în vedere a fost considerat exemplar, tocmai datorită faptului că reprezintă un spaţiu favorabil ambelor strategii de răspuns amintite. STUDIU DE CAZ – BUGHEA DE SUS, JUD. ARGEŞ Ipoteza: oportunităţi informale şi ilegale de câştig mare înseamnă prezenţa unei culturi civice cu elemente parohiale, ce favorizează comportamente active pseudoinovative – refuzul sau negocierea aplicării anumitor norme, care au un statut teoretic imperativ şi nenegociabil. Pseudoinovaţia – factor blocant al inovaţiei sociale. Cultura civică rurală – între parohial şi dependent 1 În termenii propuşi de Almond şi Verba, comunitatea studiată s-ar caracteriza ca fiind un tip de cultură civică mixtă, cu elemente parohiale, dependente şi participative. Sătenii intervievaţi, din Bughea de sus, sunt orientaţi către output-ul guvernamental, într-o măsură semnificativ mai mare decât faţă de output-ul activităţii administraţiei locale. Guvernul are datoria să îi ajute să-şi rezolve toate problemele: – prin măsuri generale, precum crearea de locuri de muncă sau stoparea creşterii preţurilor; – prin măsuri particulare, precum controlul modului în care patronii locali respectă drepturile angajaţilor. De asemenea, guvernul e obligat să ia măsuri şi să îi ajute pe oamenii care au avut de suferit în urma unor calamităţi naturale, precum inundaţiile. Orientarea pronunţată către output-ul activităţii administraţiei centrale, dublată de lipsă de orientare pentru input-ul sistemului – cultură civică dependentă. Pe de altă parte, primarul trebuie să-i lase în pace pe oameni să trăiască aşa cum ştiu, eventual, în afara regulilor impuse de acelaşi guvern, atâta timp cât acestea intră în contradicţie cu modul lor de viaţă obişnuit. Există tradiţia negocierii tacite a modului şi gradului de respectare a unor norme, teoretic, imperative. Faptul că oamenii încearcă şi, într-o oarecare măsură, reuşesc să trăiască în afara unora dintre normele imperative ale statului, reprezintă un indicator al existenţei unui mixt cultural dependent – parohial. 1 The Civic Culture, Princeton University Press, 1963. 5 FACTORI STIMULATIVI/ BLOCANŢI AI INOVAŢIEI SOCIALE ÎN MEDIUL RURAL 155 Există mai mulţi factori ce contribuie la configurarea unei asemenea realităţi, între care, important în contextul analizei de faţă, este gradul înalt în care activităţile ilegale şi/ sau informale de câştig reprezintă o oportunitate şi o practică locală tradiţională. Analiza datelor de interviu arată că acest tip de activităţi au reprezentat şi reprezintă o parte importantă a modului în care sătenii îşi asigură existenţa de zi cu zi. Înainte de 1990, oportunităţile informale/ ilegale de câştig erau concentrate în zona marilor fabrici şi uzine comuniste din zonă, cu zeci de mii de angajaţi, precum uzina Aro sau minele de cărbuni din jurul Câmpulungului. De la Aro se furau, în special, piese de schimb, dar şi motorină şi benzină. De la mină, şoferii care lucrau în carieră furau motorină, dar şi cărbune –semnificativă este povestea unuia dintre cei intervievaţi care îşi aminteşte că într-o noapte a adus cu camionul de la mină nişte cărbuni atât de mari încât nu au avut loc într-o curte de câteva sute de metri pătraţi şi au rupt gardul şi nişte scări de beton în momentul în care i-au basculat peste gard. Cei care deţin autoturisme Aro, pentru a obţine piese de schimb mai de calitate, aşa-numitele piese „de fabrică”, în condiţiile în care uzina nu mai funcţionează de câţiva ani, apelează în continuare la oameni care au lucrat la Aro şi care deţin încă adevărate depozite de astfel de piese – am avut ocazia să văd într-o pivniţă un asemenea depozit. Odată cu restrângerea drastică a activităţii industriale, cea mai importantă parte a activităţilor ilegale/ informale de asigurare a traiului zilnic s-au concentrat în zona forestieră. Pădurile sunt devalizate, în general, în complicitate cu pădurarul. Cei care fură şi sunt consideraţi, ca atare, adevăraţii hoţi, de către sătenii care fură şi ei, dar „cu măsură”, sunt ţiganii care fură fără măsură şi, în general fără complicitatea pădurarului, care de multe ori nu le poate face faţă nici cu poliţia. Oamenii consideră că hoţii cei mari sunt cei de la celălalt capăt al firului, beneficiarii mărfii, proprietarii de joagăre mai mult sau mai puţin autorizate – dacă ţiganii „fură, totuşi, că nu au ce mânca , ăştilalţi s-au îmbogăţit din furat”. Neîncrederea–premisă negativă a comportamentului antreprenorial şi a inovaţiei sociale Încrederea. Definiţii şi concepte Încrederea socială, sau generalizată, reprezintă o relaţie între doi actori sau grupuri, în care una dintre părţi adoptă o poziţie care exprimă, fie verbal, fie comportamental, convingerea conform căreia cealaltă parte va întreprinde acea acţiune care este preferabilă unor acţiuni alternative (Braitwaite, 1998, p. 47, apud. Bădescu Gabriel în BOP, 2007). Delhey şi Newton (2003) definesc în mod asemănător încrederea, ca aşteptare mutual împărtăşită, deseori exprimată ca siguranţa pe care oamenii o manifestă şi, când este necesar, comportamentul reciproc avantajos în interacţiunile lor cu ceilalţi. Uslaner şi Rothstein (2005) fac o distincţie importantă între încrederea generalizată şi încrederea particularizată, sau in-group. Încrederea generalizată reflectă legătura mutual împărtăşită pe care oamenii o au cu societatea în ansamblu şi cu fiecare grup din cadrul acesteia. Încrederea particularizată reflectă legăturile 156 MIHNEA PREOTESI 6 din cadrul unui grup, legături ce funcţionează în sensul maximizării consecinţelor pozitive ale acţiunii grupului pentru grup şi în afara sau chiar împotriva interesului social general. Încrederea şi dezvoltarea socială Încrederea interpersonală reprezintă unul dintre factorii importanţi în configurarea unui anumit tip de spaţiu social. Nivelul stocului de încredere corelează pozitiv cu nivelul unor variabile considerate înalt dezirabile, din perspectiva dezvoltării sociale, fie ele valori, atitudini sau comportamente. Comunităţile locale, dar şi regiunile şi, chiar ţările caracterizate prin niveluri ridicate ale încrederii sociale se caracterizează prin bunăstare economică, nivel redus de inegalitate socială, economii deschise, creştere economică importantă şi un nivel redus de criminalitate şi corupţie (Rothstein, Uslaner, 2005). Un stoc redus de încredere socială corelează cu un grad înalt de inegalitate socială, un nivel redus de toleranţă intergrupală, cu niveluri înalte ale corupţiei şi criminalităţii. Pe de altă parte, încrederea interpersonală corelează pozitiv cu anumite comportamente, precum cel antreprenorial, ca inovaţie socială şi tip de răspuns la provocările mediului (Sandu, D., 1999, p. 98–99). Un nivel scăzut al încrederii sociale poate reprezenta, aşadar, o premisă a blocării inovaţiei sociale. Încredere generalizată şi încredere particularizată, la Bughea de Sus Neîncrederea în oameni şi în autorităţi este relevată, pe de o parte, de comportamentul oamenilor, pe care l-am analizat în mai multe reprize pe parcursul a câţiva ani de observaţie semiparticipativă. Pe de altă parte, oamenii înşişi caracterizează propria comunitate locală ca fiind una în care solidaritatea socială şi încrederea interpersonală reprezintă resurse rare. Aceste aprecieri vizează fie întreaga comunitate – „oameni mai ai dracului ca aici, nu găseşti nicăieri”, fie anumite persoane, în special proprii vecini, faţă de care îşi manifestă în mod explicit sau implicit neîncrederea, atât în calitatea lor de buni vecini, cât şi în calitatea lor de oameni, în general. Neîncrederea pare a fi alimentată de suspiciuni reciproce asupra naturii şi mai ales a gradului în care aceştia desfăşoară activităţi de sporire a veniturilor, precum cele amintite anterior. Această autopercepţie mai curând negativă, este dublată de o evaluare net pozitivă în raport cu celelalte sate din jur, bughenii considerându-se mai cinstiţi, mai buni şi mai gospodari, în raport cu „Albeştenii de pe deal” care ar fi „mai hoţi şi mai răi – cei mai ai dracului oameni” şi în raport cu cei din Cândeşti, care ar fi „mai proşti şi mai puturoşi”. Imaginea proastă a bughenilor se transformă într-una bună, dacă se compară cu cea a moldovenilor veniţi în sat, care, indiferent de statusul lor socioeconomic actual, „tot moldoveni rămân” şi a căror „dezrădăcinare” şi „replantare” generează un anume dispreţ, datorat tocmai reuşitei acestui proces de adaptare, pentru că „moldoveanul e ca salcia, unde-l pui, acolo creşte”. Acest tip de valorizare negativă a reuşitei unui comportament adaptativ reprezintă o ilustrare a valorizării pozitive a stabilităţii, în raport cu schimbarea, cu noul, cu inovaţia. 7 FACTORI STIMULATIVI/ BLOCANŢI AI INOVAŢIEI SOCIALE ÎN MEDIUL RURAL 157 Aşadar, la Bughea de Sus şi când nu fură oamenii sunt bănuiţi că fură, orice, de la curent electric până la mere sau găini din grădina vecinului. Bănuiţii sunt, pe de o parte, cei care au mai mult decât ceilalţi, care au, pentru că au furat, fie cei care au mai puţin decât media satului, adică cei care trebuie să fure ca să trăiască. Modele de interacţiune cu instituţiile statului, generatoare de 2 comportamente de pseudoinovaţie socială O situaţie des întâlnită, în general, în mediul rural românesc precum şi în cazul de faţă, este angajarea fără forme legale sau cu forme legale, dar cu trecerea unei bune părţi a salariului în zona nefiscalizată. În faţa unei asemenea situaţii, chiar dacă oamenii nu sunt foarte interesaţi de efectele evaziunii fiscale în ceea ce priveşte partea de impozit neplătită, corespunzătoare sumei încasate peste cea trecută în acte, situaţia este diferită în ceea ce priveşte contribuţia la fondul de asigurări sociale. Oamenii par a fi conştienţi de pierderile pe care le vor suferi din acest punct de vedere, ca viitori pensionari, însă, fie nu consideră faptul prea grav, ca rezultat al unei orientări, mai degrabă, prezenteiste, fie găsesc soluţii de răspuns la această situaţie, ce compensează într-un fel sau altul, acest tip de pierdere a unor beneficii viitoare şi oarecum incerte, prin câştigarea unor beneficii certe şi imediate. Unul dintre aceste beneficii certe şi imediate este negocierea unui salariu real mai mare, ca monedă de schimb pentru acceptarea unui salariu mai mic „pe cartea de muncă”. O strategie complementară este cea a recuperării pierderii de la angajator, prin diverse metode de a îl păgubi pe acesta. Iată un exemplu de acest tip: un şofer este angajat cu salariul minim pe economie la un angajator privat, în condiţiile în care a negociat cu acesta un salariu net de două ori mai mare decât salariul minim pe economie. Angajatorul, pe lângă faptul că nu plăteşte taxele pentru angajat la valoarea reală a salariului, nu respectă, în multe cazuri, nici programul normal de muncă, cerându-i angajatului să presteze ore suplimentare de muncă, uneori plătite, alteori, neplătite. La rândul lui, angajatul fură motorină de la angajator, declarând un consum mai mare al camionului cu care lucrează, considerând că astfel reglează conturile cu patronul şi relaţia dintre aceştia rămâne una echitabilă şi reciproc avantajoasă. În plus, foloseşte, pe cât posibil, camionul de la serviciu pentru afaceri pe cont propriu şi îşi sporeşte veniturile, în aceeaşi idee de a compensa pierderile amintite. Relevant pentru ilustrarea nivelului şi constanţei cu care se realizează aceste „compensări” este faptul că unul dintre cei aflaţi într-o astfel de situaţie a reuşit să strângă de la ultimii doi angajatori pe care i-a avut în ultimii patru ani nu mai puţin de 2 500 de litri de motorină, cantitate ce rămâne constantă, în pofida folosirii permanente pentru consum propriu şi pentru vânzare. Acest tip de reglări de conturi, realizate în afara şi, în multe cazuri, împotriva normelor legale, s-au constituit ca practici sociale, în perioada comunistă, ca efect 2 Acest capitol are la bază un subcapitol al materialului elaborat pentru tema de plan pe anul în curs, coordonator Mălina Voicu, material având titlul Contexte locale de furnizare a bunăstării. Constrângeri,oportunităţi, strategii de răspuns. 158 MIHNEA PREOTESI 8 pervers al reformei socialiste a agriculturii. Pe de o parte, oamenii concepeau rodul muncii lor de la „colectiv” ca fiindu-le, în mare parte, înstrăinat pe nedrept. În consecinţă, a fura de la „colectiv” însemna, de fapt, a normaliza o situaţie considerată anormală. Pe de altă parte, proprietatea comună era şi a tuturor, în ceea ce priveşte drepturile corelative, dar şi a nimănui, în ceea ce priveşte obligaţiile corespunzătoare. Acelaşi mecanism funcţiona, la un nivel mai scăzut, în marile întreprinderi socialiste, unde oamenii îşi mai „completau” veniturile prin exploatarea în regim privat a unor resurse publice. În contextul amintit, reacţia legitimă, până la un punct, de apărare împotriva aplicării unor norme cu efecte aberante şi în multe cazuri insuportabile, impuse de regimul comunist, a dus la crearea unor mecanisme adaptative care au continuat să fie perfecţionate în faţa unei alte provocări, la fel de imperative, cea a şocului economic al tranziţiei. În altă ordine de idei, anumite comportamente deviante, precum cele amintite mai sus, pot fi considerate legitime, ca răspuns la o agresiune a sistemului, precum cea exercitată în mod concertat de către regimul comunist împotriva mediului rural, în ansamblu. Această legitimitate excede însă contextul în care a fost validată şi întreţine anumite moravuri, precum cele amintite, a căror legitimare duce la o acceptare cvasiunanimă, în anumite limite, a unui comportament deviant (Preotesi, 2008, p. 138). Dacă a fura de la stat a devenit un soi de act de dreptate socială, odată cu schimbarea tipului de angajator, mecanismele compensatorii au rămas aceleaşi, cauzele şi complexul de factori generator al situaţilor ce declanşează aceste mecanisme, însă s-au schimbat. Mai concret, abuzurile unor patroni reprezintă experienţe ce întăresc imaginea negativă a firmelor private şi legitimează comportamente precum cele amintite. Pe lângă nerespectarea timpului de lucru legal şi chiar al celui convenit între părţi, fără a compensa acest lucru cu plata orelor suplimentare, abuzurile angajatorilor vizează şi alte aspecte, precum siguranţa la locul de muncă – este relevant cazul unui şofer, obligat să conducă în curse de sute de km prin ţară un camion pentru care patronul firmei respective nu plătise toate taxele şi nici nu avea aprobările necesare pentru genul de transport pe care îl realiza. Şoferul respectiv era obligat să „se descurce” cu toate posibilele controale, riscând, între altele, suspendarea carnetului său de conducere. În plus, camionul respectiv nu prezenta siguranţă în circulaţie, ceea ce putea duce la riscuri privind integritatea fizică a şoferului şi a celor cu care acesta interacţiona în trafic. De altfel, această problemă a transferului responsabilităţii pentru starea tehnică a maşinii, de la angajator, către angajat, este una omniprezentă în toate discuţiile cu şoferi din zona respectivă. Aceştia trebuie să se descurce, de exemplu, cu nişte cauciucuri foarte uzate, practic, aproape sfâşiate, pe care le leagă cu sârme, iar atunci când nu se mai poate face nimic cu ele, le schimbă cu alte cauciucuri uzate, ce urmează acelaşi tratament – unul dintre cei intervievaţi mi-a povestit că îşi făcuse o relaţie prin care primea cauciucuri uzate de avion pe care le folosea cu succes la RABA cu care lucra. Există şi abuzuri mai grave ale angajatorilor, precum neplata totală sau parţială a drepturilor salariale convenite de părţi, în special în cazul angajării fără 9 FACTORI STIMULATIVI/ BLOCANŢI AI INOVAŢIEI SOCIALE ÎN MEDIUL RURAL 159 forme legale. În acest sens, este relevant cazul unui tânăr angajat la o firmă de transport internaţional care, în aşa zisă perioadă de probă, a făcut două curse în Anglia, fără a fi plătit şi fără a i se asigura diurnă – a primit 100 de euro, ca avans din salariu, bani cu care a trebuit să trăiască o săptămână, „dormind în camion şi mâncând numai conserve pentru câini şi pisici”. Discutând cu persoana respectivă despre posibilităţile legale de rezolvare a acestei situaţii, apelul la instituţiile abilitate nu părea a fi o idee atractivă, neîncrederea în aceste instituţii fiind dublată de frica de incompetenţă în raport cu abilităţile proprii necesare demarării unui asemenea demers. Primind ajutor în redactarea şi trimiterea reclamaţiei la instituţiile abilitate, a acceptat, totuşi, să urmeze calea legală. După o vreme, deşi lucrurile păreau să ia o turnură favorabilă celui păgubit, respectivul a hotărât să îşi facă singur dreptate şi a tăiat o prelată de la un TIR al firmei respective, prelată a cărei valoare depăşea de două ori valoarea salariului pe care acesta îl avea de recuperat. A fost însă prins şi şi-a recunoscut fapta la poliţie. Patroana respectivă, şi ca urmare a amenzii destul de importante primite în urma reclamaţiei în cauză, a exclus orice formă de înţelegere, promiţându-i acestuia că „o să îl termine”, drept pentru care l-a acuzat de hărţuire şi de distrugere, fixându-i un termen foarte apropiat pentru plata daunelor, urmând să demareze, în caz contrar, procedurile judiciare specifice situaţiei respective. Cazul relatat este ilustrativ pentru modul în care se produce, în mod concret interacţiunea individului cu instituţiile statului. Chiar dacă oamenii susţin un stat maximal, cel puţin în ceea ce priveşte intervenţia în economie, pe de altă parte nu au nici încrederea, nici obişnuinţa, nici competenţa minimă necesară pentru a apela, în caz de nevoie, la instituţiile statului. Pe de altă parte, există practica rezolvării directe şi în afara mecanismelor legale a conflictelor interpersonale şi, în unele cazuri, a celor personal-instituţionale, transformate, la rândul lor, tot în conflicte interpersonale – de exemplu, conflictul de muncă devine un război personal cu patronul sau cu şeful direct. În plus, experienţele negative ale interacţiunii cu instituţiile întăresc această respingere şi neîncredere în modelul birocratic de rezolvare a problemelor. În general, în medie, oameni mai puţin instruiţi şi mai prost îmbrăcaţi decât cei din mediul urban, cei din mediul rural percep, în multe cazuri, o atitudine ostilă din partea reprezentanţilor, ceea ce Lipski numea „birocraţia de ghişeu”, fiind descurajaţi încă de la prima interacţiune cu nişte instituţii în care nu au, oricum, prea multă încredere. Cu totul altfel stau lucrurile atunci când în instituţiile respective există un reprezentant care este cineva cunoscut. Dacă ştii pe cineva din sistem, interacţiunea cu sistemul devine mai simplă şi mai dezirabilă. În acest caz, oamenii apelează la instituţii pentru a îşi aranja „pensii pe caz de boală” (între oamenii cu care am discutat, unii ştiau şi persoana la care trebuie să apeleze şi tariful acestui serviciu), sau obţinerea mai facilă a carnetului de conducere (de altfel, judeţul Argeş a ajuns celebru din acest punct de vedere, ca urmare a scandalului poliţiştilor implicaţi în acte de corupţie vizând obţinerea frauduloasă a permiselor de conducere). Acest tip de interacţiuni sunt, de fapt, interacţiuni personale, problemele fiind rezolvate în afara mecanismelor legale birocratice. În plus, participarea indivizilor 160 MIHNEA PREOTESI 10 la acte de corupţie reprezintă o dovadă a corupţiei existente în sistem, iar rezultatul este tocmai o scădere a încrederii în instituţii, dar şi o scădere a încrederii generalizate (Rothstein, Usslaner, 2005). Concluzie: Strategii de răspuns, precum cele prezentate mai sus, pot fi considerate ca exemple de pseudoinovaţie socială, cu efecte negative asupra vieţii individului şi asupra comunităţii. Acest tip de reglare de conturi ca mod de rezolvare a conflictelor dezvoltă anumite abilităţi sociale, în dauna altora şi presupun un consum de energie folosită într-o direcţie opusă sau, în cel mai bun caz, neutră faţă de dezvoltarea socială, fapt ce reprezintă o premisă a blocării inovaţiei sociale. BIBLIOGRAFIE 1. Almond, G., Verba, S., The Civic Culture, Princeton University Press, 1963. 2.Cloutier, J., Qu-est que l’innovation sociale?, www.crises.uqam.ca/cahiers/ETO314.pdf. 3. Dehley, J., Newton, K., Who Trusts? The Origins of Social Trust in Seven Society, „European Societies”, 5, nr. 2/2003. 3. Dumitrache, L., Vintilă, G., Un model de evaluare a dinamicii aşezărilor umane în perspectiva dezvoltării durabile, „Calitatea Vieţii”, nr. 3–4, Bucureşti, Editura Academiei Române, 1995. 4. Preotesi, M., Contexte locale de furnizare a bunăstării şi încrederea interpersonală şi instituţională. O analiză în mediul rural românesc, „Calitatea Vieţii”, nr. 1–2, Bucureşti, Editura Academiei Române, 2008. 5. Rothstein, Bo, Uslaner, E. M., All for all – Equality, Corruption and Social Trust, „World Politics”, 2005, p. 41–72. 6. Sandu, D., Spaţiul social al tranziţiei, Iaşi, Editura Polirom, 1999. 8. Voicu, B., Voicu, M., (coord.), Valori ale românilor – 1993–2006, Iaşi, Institutul European, 2007. 9. Voicu, B., Penuria pseudo-modernă a postcomunismului românesc, vol. 1, Iaşi, Editura Expert Projects, 2005. 10. Voicu M., Ce fel de bunăstare îşi doresc românii? Despre legitimitatea politicilor sociale în România, Iaşi, Editura Expert Projects, 2005. 11. Zamfir, C., Incertitudinea – o perspectivă psihosociologică, în Zamfir C., Spre o paradigmă a gândirii sociologice, Iaşi, Editura Cantes, 1999, p. 327–364. 12. Fundaţia Soros, Barometrul de Opinie Publică – 10 ani, România, 2007. 13. The American Heritage Dictionary, Meriam-Webster online, UK, Peter Drucker, 2002. his study intends to make an analysis of how certain local contexts and particular ways of delivery welfare act upon the development T of some of the premises which facilitate the social inovation. The analysis will be focused on the Romanian rural area. The groundwork hypothesis states that this represents a rather detrimental space to social inovation, and, in certain cases, a space favorable to the development of a particular type of social inovation entitled „pseudo-social innovation”. The suggested case study analyses a situation which I consider to be relevant, in order to describe how a combination of contextual variables represents detrimental premises for social innovation, facilitating the „pseudo-social innovation” behaviour. Keywords: local context of delivery of welfare, constraints, opportunities, informal practices of gain, „pseudo-social” innovation. 